Хэку зауэшхуэм къыщытхьа ТекIуэныгъэр илъэс 75-рэ зэрырикъур гъэлъэпIэным пыщIа волонтёр лэжьыгъэм зыхуэгъэхьэзырынымкIэ Кавказ Ищхъэрэм ЗэзыгъэуIу и центрыр Налшык къыщызэIуах
Вэсэмахуэ Налшык къыщызэIуахащ Хэку зауэшхуэм къыщытхьа ТекIуэныгъэр илъэс 75-рэ зэрырикъур гъэлъэпIэным пыщIа волонтёр лэжьыгъэм зыхуэгъэхьэзырынымкIэ Кавказ Ищхъэрэм ЗэзыгъэуIу и центрыр. Ар щылэжьэнущ «ДыгъафIэ къалэ» сабий академием.
ГуфIэгъуэм хэтащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ К. В., УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и къуэдзэ Стариков С. С., КъБР-м и Парламентым и УнафэщI Егоровэ Т. Б., «ТекIуэныгъэм и волонтёрхэр» урысейпсо зэгухьэныгъэм и унафэщI Амельченковэ О. Н., КъБР-м и Правительствэм, ветеран зэгухьэныгъэхэм, егъэджэныгъэмкIэ IуэхущIапIэхэм я лIыкIуэхэр.
Кавказ Ищхъэрэ федеральнэ округым и волонтёр зэщIэхъееныгъэм и щIыналъэ зэхуэсыпIэр Къэбэрдей-Балъкъэрым къыщызэрагъэпэщащ абы урысейпсо конкурсым фIы дыдэу зэрызыкъыщигъэлъэгъуам къыхэкIыу. Республикэр а зэпеуэм щытекIуа щIыналъэу 8-м яхэхуащ.
«Мы центрыр къызэрызэIутхыр щыхьэт тохъуэ ди волонтёрхэм зэфIэкIыш-хуэ зэрабгъэдэлъым икIи ар сэбэп хъунущ доброволецхэм я зэщIэхъееныгъэм адэкIи Къэбэрдей-Балъкъэрым зыщегъэужьынымкIэ. Мы центрым щекIуэкIыну егъэджэныгъэр ТекIуэныгъэр илъэс 75-рэ зэрырикъур тэмэму гъэлъэпIэным ди щIалэхэр хуэгъэхьэзырынымкIэ сэбэпышхуэ зэрыхъунум шэч къытесхьэркъым», — жиIащ КIуэкIуэ Казбек.
«ИкъукIэ хъарзынэщ ТекIуэныгъэр илъэс 75-рэ зэрырикъум пыщIа дауэдапщэхэм хэтыну волонтёрхэр егъэджэнымкIэ центрыр ЗауэлI щIыхьым и къалэ Налшык къыщызэIуахыну зэрытраухуар. Мыбы зэрыщыту округым и дежкIэ мыхьэнэ зиIэ лэжьыгъэхэр щекIуэкIынущ. Республикэм къэкIуэнущ Кавказ Ищхъэрэ федеральнэ округым и адрей къалэхэмрэ щIыналъэхэмрэ ящыщ щIалэгъуалэр. Мы центрыр къы- зэIухыныр фэеплъ илъэсым щIэгъэхуэбжьауэ зыхуэгъэхьэзырынымкIэ лъэхъэнэщIэщ. «ТекIуэныгъэм и волонтёрхэр» зэщIэхъееныгъэм фIыщIэ фхузощI жэрдэмрэ зэгурыIуэныгъэрэ зэрыфхэлъым папщIэ. Дэ лэжьыгъэшхуэ къытпоплъэ икIи абы тэмэму дехъулIэнущ», — къыхигъэщхьэхукIащ Стариков Сергей.
«ЩIалэгъуалэр Фэеплъымрэ щIыхьымрэ я илъэсым ауэ сытми лъэныкъуэкIэ щымыту, Iуэхушхуэхэм я къызэгъэпэщакIуэ хъун папщIэ лэжьыгъэшхуэ егъэкIуэкIыпхъэщ. ТекIуэныгъэм и махуэм ехьэлIа Iуэхухэр зэфIэхынымкIэ мы гъэм Кавказ Ищхъэрэ федеральнэ округым щыщу доброволец мини 8-м щIигъу къыддэIэпыкъуащ. Окружной центрыр къызэрызэIуахам и фIыщIэкIэ апхуэдэ цIыху гумызагъэхэр нэхъыбэж зэрыхъунум шэч къытесхьэркъым», — жиIащ «ТекIуэныгъэм и волонтёрхэр» урысейпсо зэщIэхъееныгъэм и унафэщI, ЦIыхубэ фронт зэкъуэтым и штаб нэхъыщхьэм хэт Амельченковэ Ольгэ.
ДяпэкIэ ирагъэкIуэкIыну жылагъуэ Iуэхухэм, щIалэгъуалэр зэрырагъэджэну программэм, апхуэдэу центрым и япэ проектым — «Сталинград зауэр» ягъэIэпхъуэ квест-пэшым — тепсэлъыхьащ «ТекIуэныгъэм и волонтёрхэр» зэщIэхъееныгъэм и Къэбэрдей-Балъкъэр щIыналъэ къудамэм и унафэщI Къумыкъу Каринэ. Сталинград и деж щекIуэкIа зауэ гуащIэм теухуа тхыдэ квест-пэшыр Къэбэрдей-Балъкъэр Республикэм щылэжьэнущ бадзэуэгъуэм и 18-м нэсыху.
КъБР-м и Iэтащхьэмрэ Правительствэмрэ я пресс-IуэхущIапIэ.
